— Не буду крывіць душой, сцвярджаючы, што ўсе нашы прыёмныя сем’і паступаюць так толькі з-за вялікай любові да дзяцей. Пра нейкія свае інтарэсы яны таксама клапоцяцца. Сапраўды, хтосьці хоча працаўладкавацца, хтосьці — больш мэтанакіравана выхоўваць уласнае дзіця, стварыўшы для яго шырэйшыя магчымасці для зносін з равеснікамі і развіцця. Але калі чалавек не любіць дзяцей, ён проста не зможа выхоўваць чужога яму хлопчыка або дзяўчынку, бо гэта вялізная, нялёгкая праца. Амаль усе дзеці, якіх мы перадалі ў прыёмныя сем’і, з’яўляюцца сацыяльнымі сіротамі. У сваіх біялагічных сем’ях яны цярпелі розныя нягоды, знявагу. Таму нярэдка азлобленыя, адстаюць у развіцці, маюць цэлы “букет” хвароб. Што ж датычыць зарплаты прыёмных бацькоў, яна невялікая — каля 2 мільёнаў рублёў. Акрамя таго, кожны месяц выплачваецца крыху больш за 1,5 мільёна на ўтрыманне дзіцяці.